Koostöös linnainstallatsioonide festivaliga "LIFT11" avanevad 5. juunil publikule Vana-Kalasadamas asuv "Kai", linnas ringi liikuma hakkav "0" ja linnahalli ära kasutav "Helin". Neist viimane (autorid Juhan Rohtla,  Joel Kopli ja Koit Ojaliiv) pretendeerib ka maailma suurima tuulekella tiitlile: linnahalli aluse, 50 meetrit pika ja 30 meetrit laia tunneli lakke kinnitatakse 10 000 heategevuskellukest, et pakkuda pensionile saadetud hoone juures nauditavat helielamust. Ühtlasi on tuules helisev ja valguses helkiv installatsioon "Helin" vastse kultuurikilomeetri mõtteline alguspunkt. Ühtekokku avatakse pisut enam kui kuu aja jooksul kümmekond põnevat installatsiooni üle linna.